Document ID: 32014D0396

DEĊIŻJONI TA' IMPLIMENTAZZJONI TAL-KUMMISSJONI
tal-24 ta' Ġunju 2014
li tawtorizza t-tqegħid fis-suq tal-ħmira tal-furnara trattata bil-UV (Saccharomyces cerevisiae) bħala ingredjent alimentari ġdid skont ir-Regolament (KE) Nru 258/97 tal-Parlament Ewropew u tal-Kunsill
(notifikata bid-dokument C(2014) 4114)
(It-test bil-Franċiż biss huwa awtentiku)
(2014/396/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti tal-ikel il-ġdid (1), u b'mod partikolari l-Artikolu 7 tiegħu,
Billi:
(1)
Fl-4 ta' Mejju 2012, il-kumpanija Lallemand SAS talbet lill-awtoritajiet kompetenti tar-Renju Unit biex tqiegħed fis-suq il-ħmira tal-furnara trattata bil-UV (Saccharomyces cerevisiae) bħala ingredjent alimentari ġdid. Il-ħmira tal-furnara trattata bil-UV hi maħsuba biex tintuża fil-produzzjoni ta' ħobż, bziezen u prodotti fini tal-forn li jkunu yeast-leavened.
(2)
Fil-31 ta' Awwissu 2012, l-entità kompetenti tal-valutazzjoni tal-ikel tar-Renju Unit ħarġet l-ewwel rapport tal-valutazzjoni tagħha. F'dak ir-rapport waslet għall-konklużjoni li l-ħmira tal-furnara trattata bil-UV tissodisfa l-kriterji bħala ikel ġdid kif jistabbilixxi l-Artikolu 3(1) tar-Regolament (KE) Nru 258/97.
(3)
Fil-11 ta' Settembru 2012, il-Kummissjoni ppreżentat ir-rapport ta' valutazzjoni inizjali lill-Istati Membri l-oħra.
(4)
Matul il-perjodu ta' 60 jum li jistabbilixxi l-ewwel subparagrafu tal-Artikolu 6(4) tar-Regolament (KE) Nru 258/97 tqajmu xi oġġezzjonijiet motivati.
(5)
Fl-14 ta' April 2013 il-Kummissjoni kkonsultat lill-Awtorità Ewropea dwar is-Sigurtà fl-Ikel (l-EFSA) u talbitha tagħmel valutazzjoni oħra għall-ħmira tal-furnara trattata bil-UV bħala ingredjent alimentari ġdid skont ir-Regolament (KE) Nru 258/97.
(6)
Fit-12 ta' Diċembru 2013 fl-“Opinjoni Xjentifika dwar is-sikurezza tal-ħmira tal-furnara trattata bil-UV u rikka fil-vitamina D” (2), l-EFSA kkonkludiet li l-ħmira tal-furnara trattata bil-UV li fiha kontenut rikk ta' vitamina D2 hi sikura skont il-kundizzjonijiet tal-użu maħsuba għalihom.
(7)
Għaldaqstant, l-Opinjoni Xjentifika tagħti raġunijiet biżżejjed biex il-ħmira tal-furnara trattata bil-UV bħala ingredjent alimentari ġdid tikkonforma mal-kriterji stabbiliti fl-Artikolu 3(1) tar-Regolament (KE) Nru 258/97.
(8)
Id-Direttiva 2002/46/KE tal-Parlament Ewropew u tal-Kunsill (3) u r- Regolament (KE) Nru 1925/2006 tal-Parlament Ewropew u tal-Kunsill (4) jistabbilixxu dispożizzjonijiet speċifiċi għall-użu tal-vitamini u l-minerali meta jiżdiedu mal-ikel u fis-supplimenti tal-ikel. L-użu tal-ħmira tal-furnara trattata bil-UV għandu jkun awtorizzat mingħajr ħsara għal dawk id-dispożizzjonijiet speċifiċi.
(9)
Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-ħmira tal-furnara trattata bil-UV kif jispeċifika l-Anness I tista' titqiegħed fis-suq tal-Unjoni bħala ingredjent alimentari ġdid skont l-użi definiti u fil-livelli massimi stabbiliti fl-Anness II mingħajr ħsara għad-Direttiva 2002/46/KE u għar-Regolament (KE) Nru 1925/2006.
Artikolu 2
Id-deżinjazzjoni tal-ħmira tal-furnara trattata bil-UV li hija awtorizzata b'din id-Deċiżjoni dwar it-tikkettar tal-oġġetti tal-ikel li fihom dan l-ingredjent għandha tkun “ħmira bil-vitamina D” jew “ħmira bil-vitamina D2”.
Artikolu 3
Din id-Deċiżjoni hi indirizzata lil Lallemand SAS, 19 Rue des Briquetiers BP59, 31702 Blagnac Cedex, Franza.
Magħmul fi Brussell, l-24 ta' Ġunju 2014.

Labels: 0
3
17